Document ID: 32019D0407

Reference:
15.3.2019
SL
Uradni list Evropske unije
L 73/1
SKLEP SVETA (EU) 2019/407
z dne 4. marca 2019
o sklenitvi, v imenu Evropske unije, Sporazuma za preprečevanje nereguliranega ribolova na odprtem morju v osrednjem Arktičnem oceanu
SVET EVROPSKE UNIJE JE –
ob upoštevanju Pogodbe o delovanju Evropske unije in zlasti člena 43 v povezavi s točko (a)(v) drugega pododstavka člena 218(6) Pogodbe,
ob upoštevanju predloga Evropske komisije,
ob upoštevanju odobritve Evropskega parlamenta (1),
ob upoštevanju naslednjega:
(1)
Unija je v okviru skupne ribiške politike izključno pristojna za sprejemanje ukrepov za ohranjanje morskih bioloških virov ter sklepanje sporazumov s tretjimi državami in mednarodnimi organizacijami v tej zvezi.
(2)
V skladu s sklepoma Sveta 98/392/ES (2) in 98/414/ES (3) je Unija pogodbenica Konvencije Združenih narodov o pomorskem mednarodnem pravu z dne 10. decembra 1982 (v nadaljnjem besedilu: Konvencija) in Sporazuma o uporabi določb Konvencije Združenih narodov o pomorskem pravu z dne 10. decembra 1982 glede ohranjanja in upravljanja čezconskih staležev rib in izrazito selivskih staležev rib (v nadaljnjem besedilu: Sporazum o staležih rib). S Konvencijo in Sporazumom o staležih rib se od vseh držav zahteva, da sodelujejo pri ohranjanju in upravljanju živih morskih virov. Ta obveznost je izpolnjena s Sporazumom za preprečevanje nereguliranega ribolova na odprtem morju v osrednjem Arktičnem oceanu (v nadaljnjem besedilu: Sporazum).
(3)
Uredba (EU) št. 1380/2013 Evropskega parlamenta in Sveta (4) določa, da Unija vodi zunanje odnose na področju ribištva v skladu z mednarodnimi obveznostmi in cilji politike ter cilji in načeli iz členov 2 in 3 navedene uredbe, da bi zagotovila trajnostno izkoriščanje, upravljanje in ohranjanje morskih bioloških virov in morskega okolja. Sporazum je v skladu z navedenimi cilji.
(4)
Svet je 31. marca 2016 Komisijo pooblastil, da se v imenu Unije pogaja o mednarodnem sporazumu za preprečevanje nereguliranega ribolova na odprtem morju v osrednjem Arktičnem oceanu. Ta pogajanja so bila uspešno zaključena 30. novembra 2017. V skladu s Sklepom Sveta (EU) 2018/1257 (5) je bil Sporazum za preprečevanje nereguliranega ribolova na odprtem morju v osrednjem Arktičnem oceanu podpisan 3. oktobra 2018 s pridržkom njegove poznejše sklenitve.
(5)
S tem da bo Unija postala pogodbenica Sporazuma, se bo spodbujala doslednost njenega pristopa k ohranjanju v vseh oceanih ter okrepila njena zaveza za dolgoročno ohranjanje in trajnostno uporabo morskih bioloških virov na svetovni ravni in je zato v interesu Unije.
(6)
Sporazum bi bilo treba odobriti –
SPREJEL NASLEDNJI SKLEP:
Člen 1
Sporazum za preprečevanje nereguliranega ribolova na odprtem morju v osrednjem Arktičnem oceanu (v nadaljnjem besedilu: Sporazum) se odobri v imenu Unije.
Besedilo Sporazuma je priloženo temu sklepu.
Člen 2
Predsednik Sveta imenuje osebo(-e), pooblaščeno(-e), da v imenu Unije deponira(-jo) listine o odobritvi iz člena 15 Sporazuma.
Člen 3
Ta sklep začne veljati tretji dan po objavi v Uradnem listu Evropske unije.
V Bruslju, 4. marca 2019
Za Svet
Predsednik
A. ANTON
(1)  Odobritev z dne 12. februarja 2019 (še ni objavljena v Uradnem listu).
(2)  Sklep Sveta 98/392/ES z dne 23. marca 1998 o sklenitvi Konvencije Združenih narodov o pomorskem pravu z dne 10. decembra 1982 in Sporazuma o izvajanju dela XI Konvencije z dne 28. julija 1994 s strani Evropske skupnosti (UL L 179, 23.6.1998, str. 1).
(3)  Sklep Sveta 98/414/ES z dne 8. junija 1998 o ratifikaciji, s strani Evropske skupnosti, Sporazuma o uporabi določb Konvencije Združenih narodov o pomorskem pravu z dne 10. decembra 1982 glede ohranjanja in upravljanja čezconskih staležev rib in izrazito selivskih staležev rib (UL L 189, 3.7.1998, str. 14).
(4)  Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).
(5)  Sklep Sveta (EU) 2018/1257 z dne 18. septembra 2018 o podpisu, v imenu Evropske unije, Sporazuma za preprečevanje nereguliranega ribolova na odprtem morju v osrednjem Arktičnem oceanu (UL L 238, 21.9.2018, str. 1).

Summary:
Sporazum za preprečevanje nereguliranega ribolova na odprtem morju v osrednjem Arktičnem oceanu
Sporazum za preprečevanje nereguliranega ribolova na odprtem morju v osrednjem Arktičnem oceanu
 
POVZETEK:
Sporazum za preprečevanje nereguliranega ribolova na odprtem morju v osrednjem Arktičnem oceanu
Sklep (EU) 2019/407 – sklenitev, v imenu Evropske unije, Sporazuma za preprečevanje nereguliranega ribolova na odprtem morju v osrednjem Arktičnem oceanu
KAJ JE NAMEN TEGA SPORAZUMA IN SKLEPA?
Cilj tega sporazuma je preprečiti nereguliran komercialni ribolov na območju odprtega morja (vode, ki ne spadajo pod jurisdikcijo nobene države) v osrednjem Arktičnem oceanu z izvajanjem previdnostnih ukrepov za ohranjanje in upravljanje. S sklepom se v imenu EU sklene sporazum.
KLJUČNE TOČKE
Arktična regija pokriva območje okoli severnega pola. Zajema Arktični ocean in ozemlja osmih arktičnih držav: Danske (vključno z Grenlandijo in Ferskimi otoki), Finske, Islandije, Kanade, Norveške, Rusije, Švedske in Združenih držav. Sporazum so podpisale Danska (v zvezi z Grenlandijo in Ferskimi otoki), Evropska unija, Islandija, Japonska, Južna Koreja, Kanada, Kitajska, Norveška, Rusija in Združene države. Sporazum je previdnostne narave – led je do nedavnega vse leto pokrival območje odprtega morja v osrednjem Arktičnem oceanu, zaradi česar ribolov v navedenih vodah ni bil mogoč. Vendar se je ledena plošča zaradi globalnega segrevanja bistveno zmanjšala, kar pomeni, da bo to območje v prihodnje lahko namenjeno ribolovu. Sporazum temelji na načelih, določenih v Konvenciji Združenih narodov o pomorskem mednarodnem pravu, Sporazumu o uporabi določb Konvencije Združenih narodov o pomorskem mednarodnem pravu glede ohranjanja in upravljanja čezconskih staležev rib in izrazito selivskih staležev rib in Kodeksu ravnanja za odgovorno ribištvo iz leta 1995.Področje uporabeSporazum zajema ribe, mehkužce in rake, razen tistih, ki spadajo med sedentarne vrste, kot so opredeljene v Konvenciji Združenih narodov o pomorskem mednarodnem pravu. Pogodbenice soglašajo, da po začetku veljavnosti sporazuma za začetno obdobje 16 let na območju odprtega morja osrednjega Arktičnega oceana ne bodo opravljale komercialnih ribolovnih dejavnosti. To obdobje se lahko samodejno podaljša vsakih pet let, razen če ena od pogodbenic temu nasprotuje.Skupni program znanstvenih raziskav in spremljanja
Sporazum bo vzpostavil skupni program znanstvenih raziskav in spremljanja za izboljšanje razumevanja ekosistemov osrednjega Arktičnega oceana ter zlasti za določitev, ali bi lahko na območju obstajali staleži rib, ki bi jih bilo mogoče trajnostno pobirati.
Ukrepi za ohranjanje in upravljanje
Pogodbenice lahko dovolijo izvajanje komercialnega ribolova samo plovilom, ki so registrirana v njihovi državi, če upoštevajo:mednarodno priznane ukrepe za ohranjanje in upravljanje z namenom trajnostnega upravljanja staležev rib, ki jih je sprejela ena ali več regionalnih ali podregionalnih organizacij ali ureditev za upravljanje ribištva, ali začasne ukrepe za ohranjanje in upravljanje, ki jih lahko določijo pogodbenice.Pregled in nadaljnje izvajanjePregled sporazuma in znanstvenih informacij, pridobljenih v okviru skupnega programa, se izvaja vsaj na vsaki dve leti. V treh letih od začetka veljavnosti tega sporazuma se določi ukrepe za ohranjanje in upravljanje za raziskovalni ribolov na tem območju.
DATUM ZAČETKA VELJAVNOSTI
Sporazum bo začel veljati, ko ga bo ratificiralo vseh deset podpisnic.
Sklep je začel veljati 18. marca 2019.
GLAVNA DOKUMENTA
Sporazum za preprečevanje nereguliranega ribolova na odprtem morju v osrednjem Arktičnem oceanu (UL L 73, 15.3.2019, str. 3–8).
Sklep Sveta (EU) 2019/407 z dne 4. marca 2019 o sklenitvi, v imenu Evropske unije, Sporazuma za preprečevanje nereguliranega ribolova na odprtem morju v osrednjem Arktičnem oceanu (UL L 73, 15.3.2019, str. 1–2).
Zadnja posodobitev 14.08.2019